Βύρων Λεοντάρης

*Αγριομυρίκη εν τη ερήμω*

*επικατάρατος εν γη αλμυρά*...

Έτσι το θέλησα και μη ρωτάς

Κι αν τώρα θλίβομαι είναι που σ’ αφήνω

στους πέντε δρόμους δίχως να ’χω πει

για σένα όσα σου άξιζαν και δίχως

να σε δοξάσει ένας μου στίχος

Τόσο βαθιά τόσο πολύ

σε σώπασα μες στη ζωή μου

Δεν ήτανε για να φανερωθεί

ούτε με ουράνια λόγια να ειπωθεί

αυτό το μυστικό που ήσουν κι ήμουν

Σε όσους με ποιήματα τα αισθήματα μετρούν

τι θα λ’χεις από μένα να τους δείξεις;

Μια τέτοια αγάπη... δίχως αποδείξεις...

Και ποιος αυτός ο Βέρνερ Λέιο θα ρωτούν

*Με τι καρδιά με τι πνοή* είχα πάρει

τη ζωή... Μα δεν την άλλαξα· ούτε εσύ

Γι’ αυτό λοιπόν «χαμένη υπόθεση»

ο ποιητής Βύρωνας Λεοντάρης

 (*Εν γη αλμυρά*: 1996)

Έμπλεος από σένα

πώς κι από πού να σε φωνάξω;

Χύνεται μέσα μου η φωνή μου

και δε μ’ ακούς και δε μ’ ακούω

και σε ζητώ και δε σε βρίσκω

γιατί είσαι όπου είμαι

κι είμαι όπου είσαι

και κανείς μας δεν είναι όπου είναι.

Απροσδιόριστοι στον κόσμο.

Ένα κυμάτισμα είμαστε ένα τρέμισμα

– έρωτα το είπαν

ποίηση το είπαν...

Ας ήταν να βρεθούμε

έξω από μένα

έξω από σένα

γιατί περνάει η ώρα και βραδιάζω.

Στα δυτικά μου πάντα ήθελα να ’ σουν

για να μου γνέφεις

απ’ τα βαθιά τών ημερών.

 (*Έως...*: 2003)